REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/238-21

8. jun 2021. godine

B e o g r a d

Z A P I S N I K

DEVETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 7. JUNA 2021. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Momir Stojilković, Velibor Stanojlović, Olja Petrović, Dijana Radović, Arpad Fremond, Nikola Kožović i Nenad Filipović.

Sednici nisu prisustvovali članovi Odbora: Sonja Todorović, Marko Zeljug, Ljubinko Rakonjac i Jelisaveta Veljković.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra Sektora za poljoprivrednu politiku, Emina Milakara, direktor Uprave za veterinu, Bojan Živković, pomoćnik direktora Uprave za agrarna plaćanja, Dragoslav Milutinović, pomoćnik direktora Uprave za agrarna plaćanja i Nenad Terzić, Sektor za poljoprivrednu politiku.

Odbor je jednoglasno usvojio sledeći

D n e v n i r e d

1. Stanje u stočarstvu sa posebnim osvrtom na svinjarstvo.

Pre prelaska na razmatranje prve tačke dnevnog reda usvojen je zapisnik osme sednice Odbora, koja je održana 10. maja 2021. godine, u tekstu u kome je i predložen.

Prva tačka dnevnog reda – Stanje u stočarstvu sa posebnim osvrtom na svinjarstvo.

U uvodnim napomenama, Jelena Blagojević, državni sekretar istakla je da je ova globalna pandemijska kriza koja je zahvatila i teritoriju naše zemlje značajno pogoršala poslovanje, finansijski i ekonomski položaj poljoprivrednih gazdinstva što se posebno odrazilo na stočarstvo. Vlada Republike Srbije u saradnji sa Ministarstvom poljoprivrede, šumarstva i vodoprivrede preduzela je mere za stabilizaciju tržišta kroz Uredbu o utvrđivanju programa finansijske podrške poljoprivrednim proizvođačima kroz otkup tržišnih viškova tovnih junadi u otežanim ekonomskim uslovima usled pandemije COVID-19 izazvane virusom SARS-CoV-2. Takođe, doneta je Uredba o novčanoj pomoći poljoprivrednim gazdinstvima u cilju ublažavanja posledica nastalih usled bolesti COVID-19 izazvane virusom SARS-CoV-2. Istakla je da je se u skladu sa Uredbom odobrava jednokratna pomoć u apsolutnom novčanom iznosu po grlu stoke: krave, ovce, koze, odnosno po košnici pčela do najvišeg ukupnog novčanog iznosa pomoći u skladu sa ovom uredbom i to: 3.000 dinara po grlu krave, a najviše 30.000 dinara, 500 dinara po grlu ovce ili koze, a najviše 20.000 dinara, 800 dinara po košnici pčela, a najviše 20.000 dinara. Usled pandemije došlo je do zatvaranja restorana, zabrane većih okupljanja i organizovanih skupova, a to se negatvno odrazilo na potrošnju svinjskog mesa i mesnih prerađevina na domaćem tržištu. Ministarstvo poljoprivrede, šumarstva i vodoprivrede je održalo niz sastanaka sa predstavnicima udruženja i jedan od zaključaka sastanaka bio je da Republička direkcija za robne rezerve preuzme 15.000 tovnih svinja od odgajivača koji imaju ugovornu obavezu sa Direkcijom. Vlada Republike Srbije je na predlog Ministarstva usvojila Zaključak, a Republička direkcija za robne rezerve je formirala međuresornu radu grupu sa resornim ministarstvima koja je realizovala ove aktivnosti. Navela je da je na raspisnim javnim pozivima šest klanica ispunilo postavljene uslove i sa njima je Direkcija potpisala ugovor o otkupu 15.000 tovnih svinja i njihovu preradu u svinjske mesne nareske i paštete. U cilju dodatne pomoći odgajivačima svinja Ministarstvo je dalo saglasnost Direkciji da izvrši interventni otkup 10.000 tovnih svinja po ceni od 160 dinara po kilogramu. Navela je da su se Ministarstvo finansija, Ministrastvo trgovine, turizma i telekomunikacija i Ministarstvo za evropske integracije negativno izjasnili po pitanju uvođenja prelermana. U razgovoru sa predstavnicima Evropske komisije ukazala je da uvođenje takvih mera znači suspenziju povlastica koje imaju izvoznici poljoprivrednih proizvoda u EU, a u prvom redu voća i povrća iz Republike Srbije što bi dodatno iskomplikovalo, već dovoljno složenu situaciju na domaćem tržištu.

Predsednik Odbora, Marijan Rističević je rekao da interventna mera zamene kukuruza za tovnu junad, a tovna junad za konzerve nije dala pozitivan efekat na cenu stoke. Meso nije povučeno sa tržišta što je izazvalo pad cena. Potrebno je subvencionisati izvoz, s tim da se na isti način subvencionišu sopstvena i kupljena goveda. Takođe, ukazao je na nerealno visoku cenu suncokretovog ulja na našem tržištu. Kada je reč o podsticajima za mlade poljoprivrednike rekao je da je mladima data mogućnost da dobiju podasticaje unapred i to u iznosu koji se kreće do 70%. Takođe, ukazao je na potrebu postavljanja uslova za mlade poljoprivrednike koji dobiju rešenje o odobravanju podstcaja, da se moraju prijaviti na osiguranje PIO fonda, kao i da imaju obavezu bavljenja poljoprivredom najmanje pet godina.

Nenad Katanić, pomoćnik ministra je rekao da je država gotovo svaki mesec pod konstantnim pritiskom da preko Direkcije za robne rezerve izvrši razmenu junadi, odnosno svinja za kukuruz. Po njegovim rečima u situaciji kada nismo ni posejali kukuruz, govoriti o tome kako treba intervenisati je neodgovorno i neozbiljno ponašanje. Najsvežija informacija sa terena je da su klaničari ponudili za otkup tovnih svinja 160 dinara po kilogramu plus PDV. Ideja je da izdavanje državnog poljoprivrednog zemljišta u dugoročni zakup stočarima omogući da imaju jeftiniju sočnu hranu, pre svega kabastu. Poljoprivrednici koji koriste državno zemljište bi trebalo da nakon korišćenja urade hemijsku analizu zemljišta i vrate ga u stanje u kakvom je bilo pre zakupa. Zatim, izneo je podatak da kada se smanji 1% humusa u poljoprivrednom zemljištu, potrebno je narednih 100 godina ozbiljnog bavljenja poljoprivredom da se taj nedostatak nadoknadi.

U diskusiji su učestvovali narodni poslanici Marijan Rističević i Milija Miletić.

Nakon rasprave o tački dnevnog reda, Odbor je većinom glasova (10 za, 1 nije glasao) doneo sledeći

Z a k lj u č a k

I

Odbor apeluje na lovačka udruženja, lovne inspektore, lovočuvarsku službu da posvete pažnju i kontrolišu moguća uginuća divljih svinja na lovištima kojima gazduju i o tome obaveštavaju veterinarsku službu i Upravu za veterinu.

II

Odbor ceni i podržava mere koje je preuzelo Ministarstvo poljoprivrede, šumarstva i vodoprivrede i Ministarstvo trgovine, turizma i telekomunikacija i drugi organi i službe u vezi stabilizacije uslova poslovanja u stočarstvu.

III

Odbor preporučuje da se iz budžetske rezerve odvoji određena suma novca za intervencije u podršci cena u stočarstvu i određena suma novca izdvoji za popunu zaliha u Republičkoj direkciji za robne rezerve radi eventualnih budućih intervencija.

IV

Odbor preporučuje da Ministarstvo poljoprivrede, šumarstva i vodoprivrede u pravilnicima kojima se reguliše zakup poljoprivrednog zemljišta za stočare, navedu poljoprivredne kulture koje se koriste za pripremanje stočne hrane i izbaci šećerna repa, a kod suncokreta dozvoli zamena za sačmu u punoj proizvodnoj težini, koju će upotrebiti pripremajući hranu za stoku na svojoj farmi.

Pošto drugih pitanja i predloga nije bilo, sednica je zaključena u 12,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević